
Uznesenie Okresný súd Galanta v právnej veci starostlivosti o maloleté deti A.: B., nar. XX.XX.XXXX, C., nar. XX.XX.XXXX, D., nar. XX.XX.XXXX a E., nar. XX.XX.XXXX, všetky toho času bytom ako otec, v konaní zastúpené kolíznym opatrovníkom Úradom práce, sociálnych vecí a rodiny Galanta, deti rodičov – matky: F. A., nar. XX.XX.XXXX, trvale bytom G. H., toho času bytom I. F. XXX/XX, J., a otca: D. A., nar. XX.XX.XXXX, trvale bytom K. B. XXXX, toho času bytom K. B. XXX, o návrhu Úradu práce, sociálnych vecí a rodiny Galanta na nariadenie neodkladného opatrenia, takto rozhodol: I. Nariaďuje sa neodkladné opatrenie, ktorým sa maloletý B., nar. XX.XX.XXXX a maloletá C., nar. XX.XX.XXXX dočasne zverujú do starostlivosti L. M. E. N. O. B., N. K. XXXX/XX, B., maloletý D., nar. XX.XX.XXXX a maloletý E., nar. XX.XX.XXXX dočasne zverujú do starostlivosti L. M. E. N. O. M., M. XX, a to na dobu šiestich mesiacov odo dňa umiestnenia. II. Otcovi maloletých detí sa ukladá povinnosť odovzdať maloletého B., nar. XX.XX.XXXX a maloletú C., nar. XX.XX.XXXX do starostlivosti L. M. E. N. O. B., N. K. XXXX/XX, B., a maloletého D., nar. XX.XX.XXXX a maloletého E., nar. XX.XX.XXXX do starostlivosti L. M. E. N. O. M., M. XX. III. Súd ukladá Úradu práce, sociálnych vecí a rodiny Galanta povinnosť zabezpečiť umiestnenie maloletého B., nar. XX.XX.XXXX a maloletej C., nar. XX.XX.XXXX do starostlivosti L. M. E. N. O. B., N. K. XXXX/XX, B., a povinnosť zabezpečiť umiestnenie maloletého D., nar. XX.XX.XXXX a maloletého E., nar. XX.XX.XXXX do starostlivosti L. M. E. N. O. M., M. XX. IV. Žiaden z účastníkov nemá nárok na náhradu trov konania. odôvodnenie: 1. Návrhom doručeným tunajšiemu súdu dňa XX.XX.XXXX sa Úrad práce, sociálnych vecí a rodiny Galanta domáhal nariadenia neodkladného opatrenia, ktorým by súd odovzdal maloleté deti do dočasnej starostlivosti L. M. E. N. O. B., N. K. XXXX/XX, B. (ďalej len „L. B.“) a L. M. E. N. O. M., M. XX (P. A. „L. M.“). 2. Navrhovateľ svoj návrh na nariadenie neodkladného opatrenia odôvodnil tým, že rodinu eviduje od marca 2015 z dôvodu podozrenia na zanedbávanie výchovy a výživy maloletých detí. Rodinu v roku 2020 odporučili do CDR, kde s nimi realizovali odbornú metódu na podporu obnovy alebo rozvoja rodičovských zručností. Navrhovateľ bol dňa XX.XX.XXXX informovaný, že škola, ktorú navštevujú dve z maloletých detí má podozrenie na zanedbávanie a týranie detí. Zo správy školy vyplýva, maloleté deti si riadne neplnia školskú dochádzku, maloletá C. má 70 neospravedlnených hodín a maloletý B. ich má 36, maloleté deti chodia do školy veľmi špinavé, nepríjemne zapáchajú, nemajú osvojené hygienické návyky, mali pravdepodobne vši, nakoľko matka maloletej C. prefarbila vlasy a maloletého B. ostrihala. Príprava na vyučovanie je u maloletých detí nulová, pomôcky si nenosia a podľa informácií od lekára deti boli u pediatričky naposledy v januári 2025 aj to po ospravedlnenky. Navrhovateľ v návrhu tiež uviedol, že v
správe škola popísala incident zo dňa XX.X.XXXX, kedy matka násilne priniesla maloletého B. do školy, násilne ho hodila do dverí na betón, kopala ho. Navrhovateľ ďalej uviedol, že voči matke maloletých detí je začaté trestné konanie pod sp.z. XXXX/XX/XXXX v trestnej veci vedenej Okresným riaditeľstvom Policajného zboru v J., Odborom kriminálnej polície pod Q.: R./X-XXX-XX-XXXX, pre zločin týrania blízkej osoby a zverenej osoby. Navrhovateľ uviedol, že dňa XX.XX.XXXX bolo vykonané šetrenie na adrese I. F. XXX/XX, J., kde sa zdržiavala matka, maloleté deti, stará matka maloletých detí a nový priateľ matky maloletých detí. Matka maloletých detí pracovníčky Úradu práce, sociálnych vecí a rodiny Galanta odmietla pustiť do domácnosti, šetrenie sa uskutočnilo na chodbe obytného domu. Matka pôsobila podráždene, nakoľko práve vstávala. Na otázku či deti chodia k svojej pediatričke a či, si riadne plní povinnosť zdravotnej starostlivosti o svoje deti a to najmä o maloletého E., nakoľko obdržali podnet od pediatričky maloletých detí S. F. E., že maloletý E. sa aj po opakovaných výzvach matky nedostavil do detskej ambulancie za účelom preventívnej prehliadky a očkovania. Matka maloletých detí tvrdila, že k pediatričke s deťmi riadne chodí, že jej neboli doručené výzvy a že si je vedomá, že s maloletým E. má ísť na povinné očkovanie. Počas šetrenia bola matka upozornená, že má tiež povinnosť nahlásiť zmenu adresy a pobytu maloletých detí ošetrujúcemu lekárovi. Matka počas šetrenia uviedla, že na uvedenej adrese sú približne od januára 2025 a plánujú sa tam zdržiavať dlhodobo. Uviedla, že je to 2 izbový byt, nájom platia XXX,- Eur. Maloleté deti boli počas šetrenia v byte, pracovníčky Úradu práce sociálnych vecí a rodiny ich videli len medzi dverami. Matka uviedla, že maloletého B. bolí od rána brucho, preto ho do školy dňa XX.X.XXXX nedala a ak ho bude aj zajtra bolieť brucho, pôjde s ním k jeho ošetrujúcej lekárke. Maloletá C. mala obviazanú nohu sťahovacím obväzom a matka uviedla, že maloletá rozbila v kúpeľni zrkadlo, stúpila na kúsok skla a porezala sa. Údajne boli aj na pohotovosti a maloletá C. tam má 2 stehy. Dňa XX.XX.XXXX navrhovateľ vydal odporúčanie do L. B., kde mali byť vykonávané opatrenia terénnou a ambulantnou formou pomocou odborných metód zameraných na podporu obnovy a rozvoja rodičovských zručností, nakoľko boli hlásené nedostatky vo výchove, domácej príprave, zdravotnej starostlivosti a hygiene. Dňa XX.XX.XXXX bolo vydané uznesenie o začatí trestného stíhania pod sp. zn. XXXX/XX/XXXX Okresným riaditeľstvom PZ v J., odborom kriminálnej polície pod ČVS: R. pre zločin týrania blízkej osoby a zverenej osoby voči maloletému B. a maloletej C.. Nakoľko trestné konanie stále trvá a maloleté deti nemôžu byť v kontakte s ich matkou, starostlivosť o maloleté deti toho času zabezpečuje otec maloletých detí, ktorý je starostlivosť o deti ochotný zabezpečiť len po dobu umiestnenia maloletých detí do centra pre deti a rodiny. Otec maloletých detí sa vyjadril, že sa nemôže o maloleté deti postarať dlhodobo z dôvodu, že nemá vytvorené vhodné podmienky pre priaznivý, fyzický a sociálny vývin maloletých detí. Navrhovateľ dňa 09.05.2025 vykonal šetrenie u otca maloletých detí. Počas šetrenia sa maloleté deti nachádzali u svojho otca. Otec počas šetrenia uviedol že s matkou maloletých detí už nie sú spolu cca od januára 2025 a matka má nového partnera. Otec uviedol, že nevie kam maloleté deti chodia do školy, že niekde v Galante, že 2 staršie chodia do školy, maloletý D. nechodí asi do škôlky a s maloletým E. je matka na rodičovskej dovolenke. Otec uviedol že naposledy mu matka maloletých detí povedala, že deti sú vypísané, nakoľko sú choré. Na otázku či vie o zdravotnom stave detí, odpovedal, že deti sú zdravé, bývajú iba občas choré a nenavštevujú žiadnych odborných lekárov. Navrhovateľ ďalej uviedol, že počas šetrenia u otca maloleté deti nevedeli uviesť koľko sú choré a ako dlho sú už doma. Povedali, že asi už cca mesiac a že maloletý B. má ísť na kontrolu. Maloleté deti uviedli že s matkou k lekárke nechodili, iba občas. Maloleté deti počas šetrenia uviedli, že ich matka bila, dokonca aj tak, že mali modriny, vyjadrili sa tiež, že chodia do školy v J., ale názov školy nevedeli uviesť. Maloletá C. uviedla len to, že je žiačkou X. O. a uviedla že sa učí zle na 5. Maloletý B. uviedol že je žiakom X. O., nakoľko prepadol a uviedol, že sa tiež učí zle. Maloleté deti uviedli, že matka sa im nevenovala, neučila sa s nimi, do školy ich nepripravovala, matka ich nechávala často samé doma, nevarila im, iba občas a často boli hladné. Tiež uviedli, že ich otec im každý týždeň priniesol tašku plnú nákupu. Navrhovateľ uviedol, že otec maloletých detí počas šetrenia uviedol, že maloleté deti u neho dlhodobo zostať nemôžu, iba dočasne kým sa vyrieši táto situácia, pretože im nevie zabezpečiť vhodné podmienky. Sám žije v prenájme kde platí XXX,- Eur mesačne za 1 izbu, WC s kúpeľňou a malú kuchyňu. Uviedol, že maloleté deti nemajú ani kde spať a prenajímateľ tam deti nechce. Momentálne spali všetky 4 maloleté deti na jeho posteli a ich otec spal na zemi. Otec uviedol, že o maloleté deti by sa chcel starať, ale momentálne mu to finančný stav nedovoľuje a nemá pre maloleté deti vytvorené vhodné podmienky. Ak by sa to v budúcnosti zmenilo, deti by chcel mať pri sebe. Uviedol, že momentálne súhlasí s tým, aby deti boli dočasne umiestnené v L. a akonáhle sa mu podarí zmeniť situáciu, deti si zoberie do svojej starostlivosti. Tiež sa vyjadril, že nepozná nikoho, kto by sa o maloleté deti mohol alebo chcel postarať. Navrhovateľ ďalej uviedol, že ohľadom možnej starostlivosti o maloleté deti kontaktoval a vykonal šetrenie v domácnosti starých rodičov maloletých detí z otcovej strany, ktorí uviedli, že maloleté deti nevideli odkedy s nimi ich matka odišla do J. za
novým partnerom, vyjadrili sa, že o maloleté deti sa nemôžu postarať, nakoľko si na to netrúfajú a nemajú ani vhodné bytové pomery na starostlivosť o maloleté deti. Starí rodičia spoločne uviedli, že o deti sa nemôžu postarať, ale finančne vedia pomôcť otcovi maloletých detí. Navrhovateľ sa ohľadom možnosti starostlivosti o maloleté deti pokúsil telefonicky kontaktovať aj starú matku zo strany matky avšak neúspešne. Navrhovateľ uviedol, že 2 najstaršie maloleté deti matky sú osvojené od roku XXXX. Navrhovateľ záverom návrhu konštatoval, že obaja rodičia maloletých detí a ani najbližšia rodina nevie zabezpečiť maloletým deťom adekvátnu starostlivosť primerane k veku a potrebám a maloleté deti toho času nemajú v biologickej rodine vytvorené vhodné podmienky pre ich ďalší zdravý psychický a fyzický vývin. 3. Súd sa pred rozhodnutím o návrhu navrhovateľa na nariadenie neodkladného opatrenia oboznámil s obsahom návrhu na nariadenie neodkladného opatrenia ako aj s listinnými dôkazmi k nemu pripojenými, a to najmä rodnými listami maloletých detí, so súhlasmi L. B. a L. M. s prijatím maloletých detí do ich zariadenia, úradným záznamom zo dňa XX.XX.XXXX a zistil, že maloleté deti pochádzajú z manželského pomeru matky a otca, ktoré rodičovské práva a povinnosti k maloletým deťom neboli doposiaľ upravené súdnou cestou. Voči matke maloletých detí sa vedie konanie sp. zn. XXXX/XX/XXXX pre podozrenie zo spáchania trestného činu týrania blízkej osoby a zverenej osoby. Z úradného záznamu zo dňa XX.XX.XXXX vyplýva, že všetky maloleté deti nebolo možné z kapacitných dôvodov umiestniť do rovnakého zariadenia, z toho dôvodu žiadal navrhovateľ o umiestnenie dvoch starších maloletých detí do L. B. a dvoch mladších maloletých detí do L. M.. 4. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 5. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 6. Podľa § 324 ods. 2 CSP, na konanie o návrhu na nariadenie neodkladného opatrenia je príslušný okresný súd. 7. Podľa § 324 ods. 3 CSP, neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 8. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 10. Podľa § 326 ods. 2 CSP, k návrhu musí navrhovateľ pripojiť listiny, na ktoré sa odvoláva. 11. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 12. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 13. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 14. Podľa § 330 ods. 1 CSP, súd môže určiť, že neodkladné opatrenie bude trvať len po určený čas.
15. Podľa § 330 ods. 2 CSP, ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. 16. Podľa § 360 ods. 1 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 17. Podľa § 367 ods. 1 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 18. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 19. Podľa § 30 ods. 1 zákona č. 305/2005 Z. z. o sociálnoprávnej ochrane detí a sociálnej kuratele, ak súd rozhodol o nariadení ústavnej starostlivosti, neodkladného opatrenia alebo o uložení ochrannej výchovy alebo výchovného opatrenia, orgán sociálnoprávnej ochrany detí a sociálnej kurately zabezpečuje v spolupráci s rodičmi dieťaťa alebo osobou, ktorá sa osobne stará o dieťa, a zariadením, v ktorom sa vykonáva ústavná starostlivosť, ochranná výchova, neodkladné opatrenie alebo výchovné opatrenie, určeným v rozhodnutí súdu (ďalej len "zariadenie na výkon rozhodnutia súdu"), umiestnenie dieťaťa do tohto zariadenia. 20. Jedným z procesných inštitútov, ktorý umožňuje poskytnúť ochranu porušeným alebo ohrozeným subjektívnym právam, je neodkladné opatrenie. Pred nariadením neodkladného opatrenia nemusí byť nárok dokázaný, musí byť však osvedčený. Už v návrhu na jeho vydanie musí byť zrejmé trvanie nároku, ktorému sa má poskytnúť ochrana a musia byť opísané rozhodujúce skutočnosti odôvodňujúce potrebu neodkladnej úpravy pomerov a skutočnosti hodnoverne osvedčujúce dôvodnosť a trvanie nároku, ktorému sa má poskytnúť ochrana. Danosť právneho záujmu sa skúma so zreteľom na splnenie predpokladov opodstatnenosti takéhoto súdneho rozhodnutia, avšak dominuje predovšetkým osvedčenie toho, že nariadením neodkladného opatrenia sa dosiahne účel ochrany poskytovanej súdom v konaní. Aj pri splnení formálnych predpokladov pre nariadenie neodkladného opatrenia súd musí zvažovať, či v prípade jeho nariadenia nedôjde k nevyváženému zásahu do vzťahov účastníkov konania alebo tretích osôb. Pre rozhodnutie súdu o neodkladnom opatrení je rozhodujúci stav v čase vydania rozhodnutia. 21. V danom prípade sa navrhovateľ domáhal nariadenia neodkladného opatrenia v zmysle § 367 CMP, ktorým súd odovzdá maloleté deti do dočasnej starostlivosti zariadení, ktoré sú konkretizované v návrhu. 22. Súd na základe zisteného skutkového i právneho stavu dospel k záveru, že sú dané dôvody na nariadenie neodkladného opatrenia, na základe ktorého sa maloleté deti dočasne odovzdajú do starostlivosti L. B. a L. M.. Podľa zistení navrhovateľa maloleté deti si riadne neplnia povinnú školskú dochádzku, majú vysoký počet neospravedlnených vyučovacích hodín. Podľa vyjadrenia maloletých detí im matka ubližuje, bije ich, majú modriny. V správe školy, ktoré maloleté deti navštevujú sa podľa navrhovateľa uvádza, že matka fyzicky napadla jedno z maloletých detí, ktoré mala kopať na zemi. Nahliadnutím do spisu tunajšieho súdu XXXX/XX/XXXX prostredníctvom súdneho manažmentu mal súd preukázané, že matka maloletých detí, v ktorej starostlivosti sa maloleté deti doteraz nachádzali, je podozrivá zo spáchania zločinu týrania blízkej osoby a zverenej osoby, pričom poškodenými sú jej maloleté deti – C. a B.. Z uznesenia tunajšieho súdu č.k. XXXX/XX/XXXX-X zo dňa XX.XX.XXXX súd zistil, že trestné stíhanie bolo začaté na tom skutkovom základe, že matka mala dňa XX.XX.XXXX v areáli základnej školy svojho maloletého syna opakovane udierať päsťou a otvorenou dlaňou do oblasti hlavy a vrchnej časti tela, následne syna hodiť na zem do vestibulu školy, kde ho mala kopať na zemi, resp. vo vzťahu k maloletej C. na tom skutkovom základe, že maloletú mala pravidelne fyzicky napádať, prevažne rukami do oblasti celého tela ako aj tváre, spôsobiť jej popáleniny pokožky hlavy počas farbenia vlasov, pričom zranenia ako podliatiny na líci a spálenia pokožky na hlave neboli lekársky ošetrené. V tejto súvislosti súd poukazuje na to, že posúdenie najlepšieho záujmu dieťaťa musí zahŕňať aj vyhodnotenie bezpečnosti dieťaťa, tzn. práva dieťaťa na ochranu pred všetkými formami telesného a duševného násilia, zneužívania alebo ubližovania. I keď matka maloletých detí nebola doposiaľ právoplatne odsúdená, ani obvinená, maloleté deti treba považovať za obete s poukazom na
ustanovenie § 3 ods. 1 zákona č. 274/2017 Z.z. o obetiach trestných činov v znení neskorších predpisov, v zmysle ktorého každá osoba, ktorá tvrdí, že je obeťou, sa považuje za obeť, kým sa nepreukáže opak, alebo ak nejde o zjavné zneužitie postavenia obete podľa tohto zákona, a to bez ohľadu na to, či bol páchateľ trestného činu zistený, trestne stíhaný alebo odsúdený. Podľa § 8 ods. 4 citovaného zákona, v záujme ochrany obete pred opakovanou viktimizáciou alebo hroziacim nebezpečenstvom je príslušný orgán oprávnený rozhodnúť o uložení osobitných opatrení podľa osobitného predpisu. S poukazom na uvedené má súd za to, že je povinnosťou súdu zabezpečiť ochranu maloletých detí pred potenciálnym nebezpečenstvom, ktoré im v starostlivosti matky hrozí, preto starostlivosť matky o maloleté deti aktuálne neprichádza do úvahy. Z návrhu navrhovateľa na nariadenie neodkladného opatrenia vyplýva, že otec maloletých detí pre zlú finančnú situáciu, nemá vytvorené vhodné bytové a sociálne podmienky pre zdravý psychický a fyzický vývin maloletých detí a je ochotný zabezpečovať starostlivosť o maloleté deti len dočasne, kým nepríde k ich umiestneniu do L.. Súd mal tiež za preukázané, že v biologickej rodine maloletých detí toho času nie je nikto, kto by dokázal zabezpečiť adekvátnu starostlivosť o maloleté deti a z toho dôvodu sa stotožnil s návrhom navrhovateľa, že je nevyhnutne potrebné dočasne umiestniť maloleté deti do starostlivosti L. M. E. N. O. B. a L. M. E. N. O. M., ktoré poskytne okamžitý priestor v záujme maloletých detí na zabezpečenie nevyhnutnej starostlivosti a odbornej pomoci. Súd má za to, že uvedené rozhodnutie je v najlepšom záujme maloletých detí. 23. Nakoľko vykonaným dokazovaním sa zistilo, že je ohrozený riadny zdravý sociálny, fyzický a psychický vývin maloletých detí, súd rozhodol tak, že dočasne zveril maloleté deti do starostlivosti L. M. E. N. O. B. a L. M. E. N. O. M., a to na dobu šiestich mesiacov odo dňa umiestnenia maloletých detí do zariadenia a súčasne uložil povinnosť otcovi odovzdať maloleté deti do starostlivosti zariadení špecifikovaných vo výroku. 24. Súd zároveň v zmysle ustanovenia § 30 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele uložil Úradu práce, sociálnych vecí a rodiny Galanta povinnosť zabezpečiť umiestnenie maloletých detí do starostlivosti zariadení, ktoré sú konkretizované vo výroku tohto uznesenia. 25. Toto uznesenie je v zmysle ust. § 367 ods. 4 CMP vykonateľné dňom jeho vyhotovenia. 26. O trovách konania súd rozhodol podľa § 52 CMP tak, že žiaden z účastníkov nemá nárok na náhradu trov konania. Poučenie: Proti tomuto uzneseniu je prípustné odvolanie v lehote 15 dní od doručenia na súde, proti ktorého uzneseniu smeruje (§ 357 písm. d) CSP). Odvolanie môže podať účastník konania, v ktorého neprospech bolo rozhodnutie vydané. (§ 359 CSP). Odvolanie len proti odôvodneniu rozhodnutia nie je prípustné (§ 358 CSP). V odvolaní sa popri všeobecných náležitostiach podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§363 CSP). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 CSP).
Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní (§ 62 CMP). Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z. z. o exekútoroch a exekučnej činnosti v platnom znení. Návrh na vykonanie exekúcie sa podáva na príslušný súd podľa (zák. č. 233/1995 Z. z.) elektronicky do elektronickej schránky súdu alebo ak oprávnený alebo jeho zástupca nemá aktivovanú elektronickú schránku, alebo mu v možnosti podať návrh elektronickými prostriedkami bránia iné dôvody, možno podať návrh na vykonanie exekúcie prostredníctvom ktoréhokoľvek exekútora (§ 48 zákona č. 233/1995 Z. z.). Podľa štvrtej časti CMP sa postupuje pri výkone rozhodnutia, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému. Podľa štvrtej časti CMP sa postupuje aj pri výkone rozhodnutia o návrat maloletého do cudziny pri neoprávnenom premiestnení alebo zadržaní.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2025:2325201567.2 (dáta aktuálne k 11. 11. 2026). Záväzné je znenie zverejnené súdom.




